CELEX: 
Language: bg
Date: 2020-10-13 00:00:00
Title: РЕГЛАМЕНТ (ЕС) .../... НА КОМИСИЯТА за изменение на Регламент (ЕС) № 360/2012 във връзка с удължаването на срока на прилагането му и ограничена във времето дерогация за предприятия в затруднено положение, за да се отчете отражението на пандемията от COVID-19

РЕГЛАМЕНТ (ЕС) .../... НА КОМИСИЯТА
            
            
               от 13.10.2020 година
            
            
               за изменение на Регламент (ЕС) № 360/2012 във връзка с удължаването на срока на прилагането му и ограничена във времето дерогация за предприятия в затруднено положение, за да се отчете отражението на пандемията от COVID-19
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2015/1588 на Съвета от 13 юли 2015 г. относно прилагането на членове 107 и 108 от Договора за функционирането на Европейския съюз към определени категории хоризонтална държавна помощ
                  1
               , и по-специално член 2, параграф 1 от него,
            
            
               след консултация с Консултативния комитет по държавните помощи,
            
            
               като има предвид, че:
            
            
               (1)В съответствие с Регламент (ЕС) № 360/2012 на Комисията
                  2
                се приема, че помощ под определен праг, отпусната на предприятия за предоставянето на услуга от общ икономически интерес, не отговаря на всички критерии по член 107, параграф 1 от Договора и следователно се освобождава от изискването за нотифициране съгласно член 108, параграф 3 от Договора, при определени условия.
            
            
               (2)Срокът на Регламент (ЕС) № 360/2012 ще изтече на 31 декември 2020 г.
            
            
               (3)Необходимо е да се осигурят предвидимост и правна сигурност, като същевременно се подготви евентуално бъдещо актуализиране на Регламент (ЕС) № 360/2012, съобразено с евентуално бъдещо актуализиране на Регламент (ЕС) № 1407/2013 на Комисията
                  3
               .
            
            
               (4)Следователно първо, срокът на прилагане на Регламент (ЕС) № 360/2012 следва да бъде удължен. Второ, в съответствие с насоките на Комисията за по-добро регулиране следва да се направи оценка на Регламент (ЕС) № 360/2012 и на другите правила за услугите от общ икономически интерес, посочени в Решението на Комисията от 20 декември 2012 г.
                  4
               , в Съобщението на Комисията за прилагането на правилата на ЕС за държавната помощ към компенсацията, предоставена за предоставянето на услуги от общ икономически интерес
                  5
               , и в Съобщението на Комисията — Рамка на Европейския съюз за държавна помощ под формата на компенсации за обществени услуги (2011 г.)
                  6
               , доколкото те се прилагат за здравни и социални услуги. Комисията започна оценката на тези правила още през юни 2019 г. Срокът на прилагане на Регламент (ЕС) № 360/2012 следва да даде възможност на Комисията да вземе предвид резултатите от проверката за пригодност, която обхваща и Регламент (ЕС) № 1407/2013. Следователно удължаването на срока на прилагане на Регламент (ЕС) № 360/2012 следва да бъде съобразено с удължаването на срока на прилагане на Регламент (ЕС) № 1407/2013. Това удължаване следва да даде възможност на Комисията да придобие по-пълна представа за това как различните елементи на двата регламента работят заедно. Удължаването, което е ограничено във времето, следва да допринесе за осигуряването на правна сигурност за предприятията, предоставящи услуга от общ икономически интерес, и следва да не води до увеличаване на административната тежест, тъй като ще продължава да се счита, че мерките за компенсация, които не надхвърлят 500 000 евро за период от три фискални години и се предоставят на предприятия, предоставящи услуга от общ икономически интерес, не представляват държавна помощ.
            
            
               (5)Следователно срокът на прилагане на Регламент (ЕС) № 360/2012 следва да бъде удължен с три години, до 31 декември 2023 г. 
            
            
               (6)Предвид икономическите и финансовите последици от разпространението на COVID-19 за предприятията и за да се осигури последователност на предприетите от Комисията ответни мерки в сферата на общата политика, особено през периода 2020—2021 г., е необходимо предприятията, които вследствие на разпространението на COVID-19 са изпаднали в затруднено положение, да продължат да отговарят на условията съгласно Регламент (ЕС) № 360/2012 за ограничен период от време. 
            
            
               (7)Поради това Регламент (ЕС) № 360/2012 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Регламент (ЕС) № 360/2012 се изменя, както следва:
            
         
         
            
               а)
                     В член 1 се въвежда следният параграф 2a: 
            
            
               „2а. Чрез дерогация от параграф 2, буква з) настоящият регламент се прилага за предприятия, които не са били в затруднено положение към 31 декември 2019 г., но са изпаднали в затруднено положение през периода между 1 януари 2020 г. и 30 юни 2021 г.“ 
            
            
               б)
                     В член 5 вторият параграф се заменя със следното:
            
            
               „Той се прилага до 31 декември 2023 г.“
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 13.10.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        OВ L 248, 24.9.2015 г., стр. 1.
               
               
                  
                     (2)
                  
                        Регламент (ЕС) № 360/2012 на Комисията от 25 април 2012 г. относно прилагането на членове 107 и 108 от Договора за функционирането на Европейския съюз към минималната помощ (de minimis) за предприятия, предоставящи услуги от общ икономически интерес (ОВ L 114, 26.4.2012 г., стр. 8).
               
               
                  
                     (3)
                  
                        Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis (ОВ L 352, 24.12.2013 г., стр. 1).
               
               
                  
                     (4)
                  
                        Решение на Комисията от 20 декември 2012 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, C(2011) 9380 (OВ L 7, 11.1.2012 г., стр. 3).
               
               
                  
                     (5)
                  
                        OВ С 8, 11.1.2012 г., стр. 4.
               
               
                  
                     (6)
                  
                        OВ С 8, 11.1.2012 г., стр. 15.